L’Ajuntament de Burjassot s’adhereix a la proposta del sindicat FSP-UGT PV de la Policia Local contra la reserva de places per a membres de les Forces Armades
2025-07-24

El Ple de l’Ajuntament de Burjassot ha aprovat, amb els vots a favor del PSPV-PSOE, Compromís, EU i Totes amb Burjassot, i en contra del PP i de Ciutadans, la moció presentada pel grup socialista en la qual el municipi s’adhereix a la proposta presentada pel sindicat de la Policia Local FSP-UGT PV per a la no reserva de places de Policia Local per als membres de les Forces Armades, “vetlant així per la igualtat i transparència selectiva de tots els opositors a Policia Local”.

Tal com arreplega la moció, “és una mesura desproporcionada i amb una evident falta de consideració cap a la resta d’opositors i personal eventual als quals l’Administració Autonòmica òbvia clarament i els desprèn de la legitimitat prevista en la legislació vigent per un tracte de desigualtat” en aprovar la modificació de la Llei de Coordinació de Policies Locals (Llei 6/99 de 19 d’Abril). Segons continua el text aprovat pel Ple, aquesta situació “deixa una bretxa oberta i carrega la responsabilitat de decisió als Ajuntaments que potestativament decidiran el percentatge de reserves de places de Policia Local que desitgen realitzar” a més assenyala que “limita enormement als ajuntaments poder traure oposicions de Policia Local i, ara, amb l’al·licient de l’existència d’aqueixa reserva de places”.

Per tot açò, i tenint també en compte que “la preparació per a l’exèrcit i més en l’àmbit familiar no encaixa certament en les necessitats i actuacions quotidianes en l’àmbit civil i al servei del ciutadà”, el text ha sigut aprovat pel Ple.